Tennessee Titans

Tennessee Titans on amerikkalaista jalkapalloa pelaava joukkue, jonka kotipaikka on Nashville Tennesseen osavaltiossa. Se pelaa Yhdysvaltain amerikkalaisen jalkapallon pääliigassa NFL:ssä. 

Joukkue aloitti toimintansa Houstonissa Texasissa, mutta muutti vuonna 1997 Tennesseehen. Se pelasi kauden 1997 Memphisin Liberty Bowl Memorial Stadiumilla ja kauden 1998 Nashvillen Vanderbilt Stadiumilla, kunnes Nashvillen uusi stadion, vuodesta 2015 nimeltään Nissan Stadium, valmistui vuonna 1999. Kausi 1999 oli ensimmäinen joukkueen nimenvaihdoksen jälkeen (sitä ennen käytössä oli sama nimi kuin sen pelatessa Houstonissa, Oilers) ja ensimmäinen, jolla se selvisi NFL:n loppuotteluun Super Bowliin. Se hävisi tammikuussa 2000 pelatun ottelun (Super Bowl XXXIV) St. Louis Ramsille.

Aikanaan Houston Oilersina joukkue voitti kahdesti AFL:n mestaruuden, kausina 1960 ja 1961. Lisäksi se oli loppuottelun häviävänä osapuolena kaudella 1962. AFL ja NFL yhdistyivät vuonna 1970, jolloin Oilers muiden AFL-seurojen tavoin siirtyi NFL:ään ja sen uuteen AFC-konferenssiin.

Joukkue on jäädyttänyt kuuden pelaajan pelinumerot, Elvin Bethean, Earl Campbellin, Bruce Matthewsin, Warren Moonin, Mike Munchakin ja Jim Nortonin. Lisäksi sillä on oma Titans/Oilers Hall of Fame, johon on valittu edellä mainittujen lisäksi pelaajista George Blanda, Eddie George, Ken Houston, Steve McNair ja Frank Wycheck.

Lähteet

Aiheesta muualla
Joukkueen virallinen kotisivu

National Football League -seurat
Nashvillen urheilu
Vuonna 1960 perustetut urheiluseurat